Document ID: 31976R1514

ΚΑΝΟΝΙΣΜΟΣ (ΕΟΚ) αριθ. 1514/76 ΤΟΥ ΣΥΜΒΟΥΛΙΟΥ της 24ης Ιουνίου 1976 περί των εισαγωγών ελαιολάδου καταγωγής Αλγερίας
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 43 και 113,
την πρόταση της Επιτροπής,
τη γνώμη της Συνελεύσεως(1),
Εκτιμώντας:
ότι η συμφωνία συνεργασίας μεταξύ της Ευρωπαϊκής Οικονομικής Κοινότητος και της Λαϊκής Δημοκρατίας της Αλγερίας, ως και η προσωρινή συμφωνία(2) που προορίζεται να θέσει σε προκαταρκτική ισχύ ορισμένες διατάξεις της συμφωνίας συνεργασίας σχετικά με τις συναλλαγές εμπορευμάτων, υπεγράφησαν την 26η Απριλίου 1976-
ότι τα άρθρα 16 και 17 καθώς και το παράρτημα Β της συμφωνίας συνεργασίας και τα άρθρα 9 και 10 καθώς και το παράρτημα Β της προσωρινής συμφωνίας προβλέπουν ειδικό καθεστώς κατά την εισαγωγή ελαιολάδου της διακρίσεως 15.07 του κοινού δασμολογίου, εξ ολοκλήρου παραχθέντος στην Αλγερία και μεταφερθέντος απ' ευθείας από την χώρα αυτή εντός της Κοινότητος- ότι η εφαρμογή του καθεστώτος αυτού απαιτεί την θέσπιση κανόνων εφαρμογής, ιδίως όσον αφορά το έλαιο της διακρίσεως 15.07 Α II-
ότι για το ελαιόλαδο της διακρίσεως 15.07 A ΙΙ και με την προϋπόθεση ότι η Αλγερία εισπράττει ειδικό φόρο κατά την εξαγωγή, το εν λόγω ειδικό καθεστώς προβλέπει κατ' αποκοπή μείωση 0,50 λογιστικών μονάδων ανά 100 χιλιόγραμμα της επιβαλλομένης εισφοράς στο έλαιο αυτό, ως και μείωση της εισφοράς αυτής που αναλογεί στο ποσό του ειδικού φόρου και μέχρι:
- 10 λογιστικές μονάδες ανά 100 χιλιόγραμμα που αντιπροσωπεύουν τη μείωση που προβλέπεται στο άρθρο 16 παράγραφος 1 στοιχείο β) της συμφωνίας συνεργασίας ή στο άρθρο 9 παράγραφος 1 στοιχείο β) της προσωρινής συμφωνίας,
- 10 λογιστικές μονάδες ανά 100 χιλιόγραμμα που αντιπροσωπεύουν το πρόσθετο ποσό που προβλέπεται στο παράρτημα Β της συμφωνίας συνεργασίας ή της προσωρινής συμφωνίας-
ότι συντρέχει λόγος να προβλεφθεί ότι, σύμφωνα με την συμφωνία συνεργασίας και την προσωρινή συμφωνία, ο ειδικός φόρος κατά την εξαγωγή έχει επίπτωση επί της τιμή του ελαιολάδου κατά την εισαγωγή του εντός της Κοινότητος- ότι για να εξασφαλισθεί η ορθή εφαρμογή του εν λόγω καθεστώτος, πρέπει να ληφθούν τα αναγκαία μέτρα ώστε ο ειδικός φόρος κατά την εξαγωγή να εξοφλείται το αργότερο κατά την εισαγωγή του ελαίου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Όταν η Αλγερία επιβάλλει τον ειδικό φόρο κατά την εξαγωγή του ελαιολάδου, με εξαίρεση εκείνο που έχει υποστεί διαδικασία εξευγενισμού της διακρίσεως 15.07 Α II του κοινού δασμολογίου, εξ ολοκλήρου παραχθέντος στην Αλγερία και μεταφερθέντος απ' ευθείας από τη χώρα αυτή εντός της Κοινότητος, η εισφορά που επιβάλλεται κατά την εισαγωγή του ελαίου αυτού εντός της Κοινότητος είναι η εισφορά που υπολογίζεται σύμφωνα με το άρθρο 13 του κανονισμού αριθ. 136/66/ΕΟΚ του Συμβουλίου, της 22ας Σεπτεμβρίου 1966, περί ιδρύσεως κοινής οργανώσεως αγοράς στον τομέα των λιπαρών ουσιών(3), όπως τροποποιήθηκε τελευταία από τον κανονισμό (ΕΟΚ) αρ. 1707/73(4), μειουμένη:
α) κατά 0,50 λογιστικές μονάδες ανά 100 χιλιόγραμμα,
β) κατά ποσό ίσο προς εκείνο του ειδικού φόρου κατά την εξαγωγή που έχει εισπραχθεί από την Αλγερία επί του ελαίου αυτού εντός του ορίου των 10 λογιστικών μονάδων ανά 100 χιλιόγραμμα, του ποσού αυτού προσαυξανομένου μέχρι της 31ης Οκτωβρίου 1977 κατά 10 λογιστικές μονάδες ανά 100 χιλιόγραμμα.
Άρθρο 2
Το καθεστώς που προβλέπεται στο άρθρο 1 εφαρμόζεται σε κάθε εισαγωγή, για την οποία ο εισαγωγεύς αποδεικνύει, κατά την εισαγωγή του ελαιολάδου, ότι ο ειδικός φόρος κατά την εξαγωγή που αναφέρεται στο εν λόγω άρθρο επέδρασε επί της τιμής της εισαγωγής.
Άρθρο 3
Όταν η Αλγερία δεν επιβάλλει τον ειδικό φόρο κατά την εξαγωγή, η εισφορά που εισπράττεται κατά την εισαγωγή εντός της Κοινότητος του ελαιολάδου που καθορίζεται στο άρθρο 1, είναι η εισφορά που υπολογίζεται σύμφωνα με το άρθρο 13 του κανονισμού αριθ. 136/66/ΕΟΚ, μειωμένη κατά 0,50 λογιστικές μονάδες ανά 100 χιλιόγραμμα.
Άρθρο 4
Με την επιφύλαξη της εισπράξεως του μεταβλητού στοιχείου της εισφοράς που καθορίζεται σύμφωνα με το άρθρο 14 του κανονισμού αριθ. 136/66/ΕΟΚ, το σταθερό στοιχείο της εν λόγω εισφοράς δεν εισπράττεται κατά την εισαγωγή εντός της Κοινότητος ελαιολάδου, το οποίο έχει υποστεί διαδικασία εξευγενισμού και υπάγεται στην διάκριση 15.07 Α I του κοινού δασμολογίου, έχει δε εξ ολοκλήρου παραχθεί στην Αλγερία και μεταφερθεί απ' ευθείας από την χώρα αυτή εντός της Κοινότητος.
Άρθρο 5
Η εισφορά που αναφέρεται στο άρθρο 4 καθορίζεται από την Επιτροπή.
Άρθρο 6
Οι λεπτομέρειες εφαρμογής του παρόντος κανονισμού, ιδίως εκείνες του άρθρου 2, καθορίζονται σύμφωνα με την διαδικασία που προβλέπεται στο άρθρο 38 του κανονισμού αριθ. 136/66/ΕΟΚ.
Άρθρο 7
Το καθεστώς που προβλέπεται από τον παρόντα κανονισμό εφαρμόζεται από την έναρξη ισχύος της προσωρινής συμφωνίας μεταξύ της Ευρωπαϊκής Οικονομικής Κοινότητος και της Λαϊκής Δημοκρατίας της Αλγερίας.
Άρθρο 8
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 24 Ιουνίου 1976.

Labels: 2
18
17
15